LV Eiropas Savienības Oficiālais Vēstnesis L 9/2

KOMISIJAS DELEĢĒTĀ REGULA (ES) 2017/67

(2016. gada 4. novembris),

ar ko groza Eiropas Parlamenta un Padomes Regulas (ES) Nr. 652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, II pielikumu, papildinot dzīvnieku slimību un zoonožu sarakstu minētajā pielikumā

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2014. gada 15. maija Regulu (ES) Nr. 652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, un ar ko groza Padomes Direktīvas 98/56/EK, 2000/29/EK un 2008/90/EK, Eiropas Parlamenta un Padomes Regulas (EK) Nr. 178/2002, (EK) Nr. 882/2004 un (EK) Nr. 396/2005, Eiropas Parlamenta un Padomes Direktīvu 2009/128/EK un Eiropas Parlamenta un Padomes Regulu (EK) Nr. 1107/2009 un atceļ Padomes Lēmumus 66/399/EEK, 76/894/EEK un 2009/470/EK (1), un jo īpaši tās 10. pantu 2. punktu,

tā kā:

(1) Īpašie apstākļi, kas jāņem vērā, kā minēts Regulas (ES) Nr. 652/2014 10. panta 2. punkta a) un c) apakšpunktā, ir iestājušies attiecībā uz mazo atgremotāju mēri, kas Pasaules Dzīvnieku veselības organizācijas (OIE) sarakstā minēts kā “peste des petits ruminants”, aitu un kazu bakām un nodulāro dermatītu, kuri uzskaitīti tikai minētās regulas I pielikumā, kas ietver slimības, kuras var saņemt finansējumu saskaņā ar minētās regulas 6. pantu par ārkārtas pasākumiem.

(2) Mazo atgremotāju mēris ir ļoti lipīga vīrusu izraisīta aitu un kazu slimība, kas ir endēmiska Austrumāfrikā, Arābijas pussalā, Tuvo Austrumu valstīs un Indijā. Tā ir plaši izplatīta Āfrikā un Āzijā, un kopš 2014. gada par to ir ziņots Turcijā un Ziemeļāfrikas valstīs.

(3) Mazo atgremotāju mēris tiek nodots tieša kontakta ceļā, un no infekcijas brīvos apgabalos slimību galvenokārt ieved ar inficētiem dzīvniekiem. Lai gan tiek uzskatīts, ka kazas pret to ir uzņēmīgākas nekā aitas, aitu inficēšanās var palikt nepamanīta.

(4) Aitu un kazu bakas ir nopietna un ļoti lipīga aitu un kazu slimība, ko izraisa kazu baku vīrusi; tā būtiski ietekmē aitu un kazu audzēšanas rentabilitāti, traucējot Savienības iekšējo tirdzniecību un eksportu uz trešām valstīm.

(5) Aitu un kazu bakas ir endēmiskas Ziemeļāfrikas valstīs, Tuvo Austrumu un Āzijas valstīs, pāri robežai no trešās valsts tās ir tikušas atkārtoti ienestas Grieķijā un Bulgārijā.

(6) Nodulārais dermatīts ir ārkārtīgi infekcioza vīrusa izraisīta liellopu slimība, ko izplata slimību pārnēsātāji kukaiņi un kas var būtiski ietekmēt liellopu audzēšanas rentabilitāti, traucējot Savienības iekšējo tirdzniecību un eksportu uz trešām valstīm. Tā ir endēmiska lielākajā daļā Āfrikas valstu un 2012. un 2013. gadā ir izplatījusies uz Tuvo Austrumu valstīm un Turciju. Kopš 2015. gada augusta ir bijuši vairāki slimības uzliesmojumi Grieķijā, un 2016. gada martā slimība izplatījās Bulgārijā un pēc tam vairākās Rietumbalkānu valstīs.

(7) Aitu un kazu baku un nodulārā dermatīta epidemioloģiskā situācija attīstās strauji, un slimības izplatās arī Savienības teritorijā, būtiski negatīvi ietekmējot lopkopību un tirdzniecību.

(8) Turklāt pēc Komisijas pieprasījuma Eiropas Pārtikas nekaitīguma iestāde (EPNI) sniedza zinātnisku atzinumu par uzraudzības pasākumiem, kas Savienībai jāīsteno, mazo atgremotāju mēra (2), aitu un kazu baku (3) un nodulārā dermatīta agrīnai atklāšanai (4), lai attiecīgi rīkotos nolūkā novērst slimību izplatīšanos un tās īsā laikā izskaust.

(9) Tādēļ, lai īstenotu atbilstošas ikgadējas vai daudzgadējas uzraudzības programmas minēto slimību agrīnai atklāšanai, mazo atgremotāju mēris, aitu un kazu bakas un nodulārais dermatīts jāpievieno dzīvnieku slimību un zoonožu sarakstam Regulas (ES) Nr. 652/2014 II pielikumā. Ar Regulas (ES) Nr. 652/2014 10. panta 2. punktu Komisija ir pilnvarota pieņemt deleģētos aktus, lai papildinātu minētās regulas II pielikumā sniegto dzīvnieku slimību un zoonožu sarakstu. Komisija var papildināt Regulas (ES) Nr. 652/2014 II pielikumā sniegto sarakstu, vienīgi grozot minēto pielikumu.

(10) Tādēļ Regulas (ES) Nr. 652/2014 II pielikums būtu attiecīgi jāgroza,

IR PIEŅĒMUSI ŠO REGULU.

1. pants

Regulas (ES) Nr. 652/2014 II pielikumā iekļauj šādas dzīvnieku slimības: “mazo atgremotāju mēris, aitu bakas, kazu bakas un nodulārais dermatīts”.

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 4. novembrī Komisijas vārdā – priekšsēdētājs Jean-Claude JUNCKER

(1) OV L 189, 27.6.2014., 1. lpp.

(2) EFSA AHAW Panel (EFSA Panel on Animal Health and Welfare), 2015. Scientific Opinion on peste des petits ruminants EFSA Journal 2015;13 (1):3985.

(3) EFSA AHAW Panel (EFSA Panel on Animal Health and Welfare), 2014. Scientific Opinion on sheep and goat pox. EFSA Journal 2014;12(11):3885.

(4) EFSA AHAW Panel (EFSA Panel on Animal Health and Welfare), 2016. Urgent advice on lumpy skin disease. EFSA Journal 2016;14(8):4573.